གནད་དོན་འདི་ནི་མི་སྒེར་རེ་ཟུང་གི་ངོ་སོ་དང་གཏན་ནས་བསྡུར་ཐབས་མེད་པར་རྒྱལ་ཁབ་དང་མི་རིགས་ཤིག་གི་བདེ་སྡུག་དང་ཐད་ཀར་འབྲེལ་བ་ཡོད་སྟབས།སྐུ་བཅར་རྣམ་པར་འགན་ཆེ་ཤོས་ཡིན་པས་སྤྱི་དང་བྱེ་བྲག་གི་དབྱེ་བ་གསལ་པོ་འབྱེད་དགོས་པ་དང་།གདན་འདྲེན་ཞུ་མཁན་དང་།མཇལ་ཁ་ཞུ་མཁན་གྱི་ནང་དུ་སྐབས་རེ་ནང་ཁུལ་རྩོད་རྙོག་ཆུང་ཙག་རིགས་ཡོད་མཁན་ཚོས་ཁ་གཏད་ཕམ་པར་རྒྱག་ཆེད་དང་།རང་ཉིད་ཀྱི་ནོར་འཁྲུལ་དང་ནག་ཉེས་ཡོད་པ་རྣམས་༧གོང་ས་མཆོག་གི་མཉམ་དུ་སྐུ་པར་བརྒྱབ་ནས་སྤྱི་ཚོགས་ནང་དག་ཐབས་བྱེད་མཁན་མང་པོ་ཡོད།ད་དུང་ཁག་ཅིག་གིས་༧གོང་ས་མཆོག་བེད་སྤྱད་ནས་དཔལ་འབྱོར་འདུ་འགོད་བྱེད་མཁན་ཡང་ཡོང་གི་ཡོད་སྟབས།གདན་འདྲེན་དང་མཇལ་ཁ་ཞུ་མཁན་ཡོངས་རྫོགས་ཀྱི་དམིགས་ཡུལ་དང་དགོས་པའང་གཅིག་མཚུངས་གཏན་ནས་མིན།གང་ལྟར་དགའ་ལྡན་ཕོ་བྲང་གི་ལས་བྱེད་སྐུ་བཅར་རྣམ་པའི་ཕྱག་ལས་དེ་འགན་ཆེ་བ་དང་།གལ་གནད་ཆེ་བ་ཞིག་ཡིན་པས་ཁོང་རྣམས་ལ་སྐུ་ངལ་མང་པོ་ཡོད་ནའང་།ཕྱག་ལས་དེ་ནི་ཅུང་ཙམ་ནོར་ཡང་ཉེན་ཁ་ཆེན་པོ་ཡོད་པ་ཞིག་རེད།